Diari Oficial de la Generalitat Valenciana


Sumari del DOGV 6799, del 19-06-2012 (2012/5820)

RESOLUCIÓ de 22 de maig de 2012, del conseller de Sanitat, per la qual s'aprova el Pla Anual d'Inspecció de Servicis Sanitaris per a l'any 2012.
------------------------------------------------------------------------------------------------------------------------------------------------

### Dades del document

Número de DOGV
:   6799

Data del DOGV
:   19-06-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/5820


Data del document
:   22-05-2012

Organisme emissor
:   Conselleria de Sanitat

Tipus de document
:   Resolució

RESOLUCIÓ de 22 de maig de 2012, del conseller de Sanitat, per la qual s'aprova el Pla Anual d'Inspecció de Servicis Sanitaris per a l'any 2012. [2012/5820]  
L'article 54 de la Llei 3/2003, de 6 de febrer, d'Ordenació Sanitària de la Comunitat Valenciana, relatiu a la inspecció de servicis sanitaris, preveu que anualment s'establirà un pla d'inspecció de servicis sanitaris on es definisquen els programes d'actuació preferencials i la coordinació amb totes les inspeccions que incidisquen en l'àmbit sanitari i de la salut pública i en especial amb els ens locals.  
  
El Reglament d'Organització i Funcionament de la Inspecció de Servicis Sanitaris de la Conselleria de Sanitat, aprovat pel Decret 56/2006, de 28 d'abril, del Consell, disposa en l'article 34 que l'elaboració d'un pla d'inspecció de servicis sanitaris constituïx una ferramenta fonamental per a aconseguir la planificació reglada de les activitats que ha de realitzar la Inspecció de Servicis Sanitaris, i establix en l'apartat 9 d'este article que el pla d'inspecció serà aprovat pel conseller de Sanitat.  
  
En l'elaboració del pla han participat els distints òrgans directius de la Conselleria de Sanitat i servicis territorials d'inspecció de la Comunitat Valenciana i s'ha informat del Pla Anual d'Inspecció de Servicis Sanitaris a la Inspecció General de Servicis de la Generalitat, d'acord amb el que disposa el Decret 236/1997, de 9 de setembre, del Consell.  
  
Pel fet que s'han observat tots els tràmits legals i reglamentaris establits, i en virtut de les atribucions que em conferix l'article 34.9 del Decret 56/2006, de 28 d'abril, pel qual s'aprova el Reglament Orgànic i Funcional de la Inspecció de Servicis Sanitaris de la Conselleria de Sanitat, resolc:  
  
Primer  
Aprovar el Pla Anual d'Inspecció de Servicis Sanitaris de la Conselleria de Sanitat per a l'any 2012 que s'estructura en les àrees i programes següents:  
Drets dels ciutadans en relació amb el sistema sanitari  
1. Inspecció de les normes de bona pràctica clínica en la investigació clínica.  
2. Implantació del sistema de gestió de qualitat en les inspeccions de bona pràctica clínica.  
Centres i servicis sanitaris  
3. Inspecció en els procediments d'autorització sanitària de funcionament de centres i servicis sanitaris.  
4. Inspecció de l'assistència sanitària en centres i servicis sanitaris concertats.  
5. Inspecció en situacions excepcionals que afecten l'assistència sanitària en centres i servicis sanitaris.  
6. Inspecció de l'assistència sanitària en els centres sanitaris que participen en el pla d'eliminació de llistes d'espera. Atenció sanitària postquirúrgica.  
7. Inspecció de l'assistència sanitària en centres i servicis sanitaris privats.  
8. Inspecció de centres i servicis de transfusió.  
9. Inspecció del funcionament dels establiments de teixits.  
  
10. Inspecció de servicis d'urgència hospitalària tant en centres públics gestionats per l'Agència Valenciana de Salut, com en centres gestionats per mitjà de concessió administrativa.  
Sistemes d'informació  
11. Auditoria de la qualitat de la informació en els sistemes d'informació de la Conselleria de Sanitat.  
12. Auditoria de qualitat de la història clínica en els centres de salut.  
13. Col·laboració en la formació als facultatius de l'Agència Valenciana de Salut en el maneig de les aplicacions informàtiques corporatives per a la gestió de la incapacitat temporal i del visat de la prescripció farmacèutica abans de la seua dispensació.  
Eficiència en l'ús de les prestacions sanitàries  
14. Inspecció anàlisi i avaluació del procés de prescripció, dispensació i facturació de la prestació d'exoprotètica. La implantació del programa de prestació ortoprotètica Hera en els centres sanitaris de l'Agència Valenciana de Salut.  
15. Inspecció de la derivació de pacients per a tractaments programats en països de la Unió Europea.  
Responsabilitat sanitària  
16. Inspecció en procediments administratius disciplinaris i sancionadors.  
17. Inspecció en procediments de responsabilitat patrimonial.  
18. Inspecció i gestió en matèria de valoració mèdica del dany corporal.  
Prestacions de seguretat social  
19. Inspecció i gestió sanitària de la incapacitat temporal del personal de l'Agència Valenciana de Salut.  
20. Inspecció i gestió sanitària en processos d'incapacitat temporal de curta duració, en la població general.  
21. Inspecció i gestió sanitària de la incapacitat temporal en facultatius màxims prescriptors i facultatius amb major incidència de prescripció, en la població general.  
22. Inspecció i gestió sanitària per a l'adequació dels processos d'incapacitat temporal a les duracions estàndard, en la població general.  
  
23. Inspecció i gestió sanitària d'informes i propostes en processos d'incapacitat temporal, en la població general.  
24. Inspecció i gestió sanitària de la incapacitat temporal del personal de l'Administració del Consell.  
25. Inspecció en matèria de determinació de contingències i actuacions derivades d'esta, repercussió a tercers.  
26. Formació als professionals sanitaris de l'Agència Valenciana de Salut en la gestió sanitària de la incapacitat temporal.  
Prestació farmacèutica  
27. Inspecció de la prestació farmacèutica en facultatius màxims prescriptors.  
28. Monitorització d'impacte del Decret 118/2010 d'estructura d'ús racional del medicament en l'Agència Valenciana de Salut.  
29. Inspecció de la dispensació de medicaments i productes sanitaris i facturació de receptes oficials.  
30. Inspecció de l'adequada prescripció dels tractaments dietoteràpics en l'Agència Valenciana de Salut.  
31. Inspecció i anàlisi de la polifarmàcia.  
32. Inspecció de la prescripció i facturació de medicaments i productes sanitaris en residències de la tercera edat.  
33. Inspecció de la prescripció i dispensació de medicaments susceptibles d'ús il·lícit.  
34. Inspecció de la dispensació i la facturació de receptes oficials de medicaments i productes sanitaris d'altres comunitats autònomes.  
  
35. Inspecció en casos de receptes oficials robades i falsificades.  
36. Inspecció de la prescripció de medicaments fora d'indicació (RD 1015/2009).  
37. Inspecció de la utilització del procediment de l'entrega de medicaments i productes sanitaris de forma directa als ciutadans.  
  
Formació i gestió del coneixement  
38. Programa de transferència i intercanvi de coneixement per als professionals de la inspecció de servicis sanitaris i altres col·lectius professionals relacionats amb el seu àmbit d'actuació.  
  
Segon  
El desenrotllament del Pla d'Inspecció de Servicis Sanitaris integrarà, com a element inspirador de l'activitat inspectora, la garantia dels drets dels usuaris i la col·laboració amb els departaments de salut, a fi d'aconseguir la consecució dels objectius proposats en el Pla Estratègic de l'Agència Valenciana de Salut.  
La consecució d'estos objectius es materialitzarà a través del compliment dels indicadors que integren els acords de gestió, bé de forma directa per mitjà de l'execució d'este pla o a través de la col·laboració amb els departaments de salut. Tot això amb la finalitat de contribuir a la millora contínua del sistema sanitari valencià junt amb l'Agència Valenciana de Salut i la resta d'estructures de la Conselleria de Sanitat.  
  
Tercer  
Seguiment i monitorització de les noves metodologies en la inspecció dels servicis sanitaris següents:  
1. Projectes d'investigació en incapacitat temporal.  
2. Gestió per processos.  
3. Procediments normalitzats de treball.  
4. Cartera de servicis.  
5. Sessions clíniques.  
6. Guies de pràctica clínica.  
  
Quart  
Publicar esta resolució en el Diari Oficial de la Comunitat Valenciana, amb advertència que esgota la via administrativa i s'hi pot interposar un recurs potestatiu de reposició davant del conseller de Sanitat, en el termini d'un mes, o ser impugnada directament davant de l'orde jurisdiccional contenciós administratiu.  
  
València, 22 de maig de 2012.- El conseller de Sanitat: Luis Rosado Bretón.